IэпщIэлъапщIагъэм хуагъасэ
«Амра» лъэпкъ фондым и лэжьакIуэхэм IэпщIэлъапщIагъэм щыхуагъасэ дерсхэр щрагъэкIуэкIащ Бахъсэн районым хыхьэ Ислъэмей къуажэм. Зэхуэсым кърагъэблэгъат жылэм дэт курыт школ №3-м и еджакIуи 126-рэ.
НыбжьыщIэхэр хуабжьу дихьэхауэ щIэсащ дерсхэм. Абыхэм ирагъэлъэгъуащ пхъэм, цым зэрелэжь щIыкIэр, хуагъэсащ дыщэидэм и щэхухэм. ЦIыкIухэр яфIэхьэлэмэту щIэупщIэрт зыщымыгъуазэхэм, ямыщIэфхэм ящыщу нэхъыбэIуэм зэрызыхуагъэсэным хущIэкъуу.
— Мыпхуэдэ ди зэхуэзэхэм я мурадыр зыщ: лъэпкъ IэпщIэлъапщIагъэм щIэблэр щIэпIыкIын, абы адэкIи зегъэужьын, — жеIэ «Амра» лъэпкъ фондым и унафэщI ЛIызам Лидэ. — Дерсхэр идогъэкIуэкI «Лъэпкъым и IэщIагъэхэр» проектым къриубыдэу.
ЛIызамым зэрыжиIэмкIэ, фондым и IэщIагъэлIхэр гъэ еджэгъуэм къриубыдэу иджыри ядэлэжьэнущ республикэм и курыт школ зыбжанэм я гъэсэнхэм. Проектым кърикIуахэр къапщытэжынущ 2017 гъэм и фокIадэм. КъБР-м и Лъэпкъ музейм абы щыгъуэ къыщызэрагъэпэщыну я мурадщ школакIуэхэм я IэдакъэщIэкI нэхъыфIхэм я гъэлъэгъуэныгъэ.
Сабийхэм ядэлажьэр зи IэпщIэлъапщIагъэмкIэ ди щIыналъэм щыцIэрыIуэхэу Мэзло Руслан, Хъалил Миланэ, ХьэцIыкIу Мадинэ, Тубай Мурат сымэщ.
УЛЫМБАЩ Лерэ.
Бахъсэн район
